Αρ. φακ: 04.02.005.038

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Νομοσχέδιο με τίτλο:**

***«Ο περί της Καταπολέμησης της Τρομοκρατίας και Προστασίας των Θυμάτων (Τροποποιητικός) Νόμος του 2021»***

Το νομοσχέδιο με τίτλο: *«Ο περί της Καταπολέμησης της Τρομοκρατίας και Προστασίας των Θυμάτων (Τροποποιητικός) Νόμος του 2021»*, σκοπό έχει την πλήρη συμμόρφωση της Κυπριακής Δημοκρατίας με τις πρόνοιες της οδηγίας (ΕΕ) 2017/541 και την ικανοποίηση όλων των αιτιάσεων της Ευρωπαϊκής Επιτροπής.

2. Συγκεκριμένα, η Ευρωπαϊκή Επιτροπή με την Προειδοποιητική της Επιστολή προς την Κυπριακή Δημοκρατία με αρ. αναφ. INFR (2021)2080, C (2021) 4361 final και ημερομηνία 15.07.2021, αναφέρει ότι, κατά τη μεταφορά της οδηγίας (ΕΕ) 2017/541 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για την καταπολέμηση της τρομοκρατίας και την αντικατάσταση της απόφασης-πλαισίου 2002/475/ΔΕΥ του Συμβουλίου και για την τροποποίηση της απόφασης 2005/671/ΔΕΥ του Συμβουλίου, στην Εθνική Έννομη τάξη, δεν έχουν μεταφερθεί ορθά συγκεκριμένα άρθρα που υποδεικνύονται στην επιστολή.

3. Στην Προειδοποιητική Επιστολή, η Ευρωπαϊκή Επιτροπή διατυπώνει πέντε (5) συνολικά αιτιάσεις για λανθασμένη μεταφορά στο εθνικό δίκαιο αντίστοιχων άρθρων της οδηγίας (ΕΕ) 2017/541 τα οποία αφορούν, το Άρθρο 2 σημείο 3 πρώτη γραμμή, Άρθρο 3 παράγραφος 1 στοιχείο (ε), Άρθρο 19 παράγραφος 4, Άρθρο 19 παράγραφος 5 και Άρθρο 21 παράγραφος 3 της εν λόγω Οδηγίας.

4. Για την πλήρη συμμόρφωση με τις παρατηρήσεις της Ευρωπαϊκής Επιτροπής, ετοιμάστηκε από το Υπουργείο Δικαιοσύνης και Δημοσίας Τάξεως, το υπό αναφορά τροποποιητικό νομοσχέδιο κατόπιν διαβούλευσης με την Υποδιεύθυνση Ηλεκτρονικού Εγκλήματος και το Γραφείο Καταπολέμησης της Τρομοκρατίας της Αστυνομίας.

5. Το νομοσχέδιο με τίτλο *«ο περί της Καταπολέμησης της Τρομοκρατίας και Προστασίας των Θυμάτων (Τροποποιητικός) Νόμος του 2021»,* όπως διαμορφώθηκε μετά και τον νομοτεχνικό έλεγχο από τη Νομική Υπηρεσία της Δημοκρατίας, επισυνάπτεται ως Παράρτημα Α και αντίγραφο της Αιτιολογικής Έκθεσης του Γενικού Εισαγγελέα της Δημοκρατίας, επισυνάπτεται ως Παράρτημα Β.

………….

………….

6. Το Υπουργικό Συμβούλιο ενέκρινε το πιο πάνω νομοσχέδιο κατά την Συνεδρία του ημερομηνίας 21.9.2021 . [Παράρτημα Γ]

.…………

7. Η Υπουργός Δικαιοσύνης και Δημοσίας Τάξεως, με την παρούσα εισηγητική έκθεση καταθέτει στη Βουλή των Αντιπροσώπων το νομοσχέδιο με τίτλο: *««Ο περί της Καταπολέμησης της Τρομοκρατίας και Προστασίας των Θυμάτων (Τροποποιητικός) Νόμος του 2021».*

ΥΠΟΥΡΓΕΙΟ ΔΙΚΑΙΟΣΥΝΗΣ ΚΑΙ ΔΗΜΟΣΙΑΣ ΤΑΞΕΩΣ

30 Σεπτεμβρίου, 2021.

Κ.Κ.